Kasernen modtog kort før jul miljøcertificering. Nu arbejder Flyvestation Aalborg efter samme standarder.

ISO14001. Det lyder meget lidt sexet og har ikke samme klang som for eksempel en Grammy. Der er da heller ikke tale om en musikpris men derimod en miljøcertificering som Aalborg Kaserner sammen med Almegårds Kaserne modtog kort før jul sidste år. ISO14001-standarden omhandler miljøledelse og skal blandt andet være med til at forebygge forurening i forbindelse med de aktiviteter der foregår på kasernerne. Det er Det Norske Veritas, som efter en række besøg hos kasernerne har tildelt certificeringen. Det Norske Veritas har besøgt alt fra administrative enheder til blandt andet værksteder og skydebaner og bemærker at både Aalborg Kaserner og Almegårds Kaserne "fremstår i god orden og at medarbejderne har et godt engagement og en god viden om miljøet og den påvirkning deres aktiviteter har på miljøet." Med certificeringen af Aalborg Kaserner og Almegårds Kaserne er den samme miljøledelse blevet indført på forsvarets tre flyvestationer i henholdsvis Aalborg, Skrydstrup og Karup.